​MISR MALIKASI KLEOPATRA ASLIDA GO`ZAL AYoL BO`LGANMI? (FOTO)

Misr malikasi Kleopatraning go`zalligi haqida turli afsonalar yuradi, deb xabar beradi Interesno.cc nashri. 
Aslida esa Kleopatra biz o`ylagan darajada go`zal ayol bo`lmagan. Kembrijlik misrshunos olim Salli Enn Eshton uzoq yillar davomida Kleopatraning tashqi qiyofasi ustida ish olib borib, quyidagi xulosaga keldi. 
U Kleopatraning tashqi qiyofasini o`rganishda malikaning surati aks etgan tangalar, Misrning Dender shahar ibodatxonasidagi haykallar va shajarasining tahlilidan foydalandi.
Aniqlanishicha, Kleopatraning burni katta, labi ingichka va iyagi uchqur bo`lgan. Bunday tashqi qiyofaga ega, qorachadan kelgan ayol dunyo go`zali unvoniga ega bo`lishi dargumon. Britaniyalik olimlar malika Kleopatraning qaddi-qomati ham noproporsional bo`lib, bo`yi 152 santimetrni tashkil etganligini ham aniqlashdi. U to`lachadan kelgan, baqaloq ayol bo`lgan.
Yunon tarixchisi Plutarx Kleopatrani quyidagicha ta`riflagan: “Kleopatra juda go`zal ayol bo`lmasa ham odamni o`ziga maftun qiladigan darajadagi yaxshi suhbatdosh edi. Uning ovozi mayin bo`lib, suhbatdoshining qalbida mehr-muhabbat uyg`otardi”.
Kleopatra insonning tashqi qiyofasi emas, balki ichki dunyosi boy bo`lishining yorqin namunasidir.  Ma`naviy dunyosi boy bo`lgan odam har qanday insonni o`ziga maftun eta olishini Kleopatra yana bir bora isbotladi.